《上解梁潘学士十韵》
宋代·魏野

尽继祖风流，其如髩未秋。
石渠陈表让，山郡折资求。
舜禹城分界，神仙岳映楼。
淫祠随处毁，学校逐乡修。
密疏多亲写，狂诗少自收。
通宵营有乐，度岁狱无囚。
酒席围红粉，盐池照碧油。
药同方士煉，壶共野僧投。
瓦砾今徒献，琼瑶旧未酬。
几多怀抱事，欲去复迟留。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。